
KRETINGOS RAJONO SAVIVALDYBĖS TARYBA

SPRENDIMAS
DĖL KRETINGOS RAJONO SAVIVALDYBĖS TARYBOS 2015 M. VASARIO 27 D. SPRENDIMO NR. T2-36 „DĖL PINIGINĖS SOCIALINĖS PARAMOS TEIKIMO NEPASITURINTIEMS KRETINGOS RAJONO SAVIVALDYBĖS GYVENTOJAMS TVARKOS APRAŠO PATVIRTINIMO“ PAKEITIMO

2024 m. kovo 28 d. Nr. T2-125
Kretinga

Atsižvelgdama į Kretingos rajono savivaldybės tarybos Sveikatos apsaugos ir socialinių reikalų komiteto posėdžio 2023 m. gruodžio 20 d. protokolą Nr. T7-17, Kretingos rajono savivaldybės taryba nusprendžia:
1. Pakeisti Piniginės socialinės paramos teikimo nepasiturintiems Kretingos rajono savivaldybės gyventojams tvarkos aprašą, patvirtintą Kretingos rajono savivaldybės tarybos 2015 m. vasario 27 d. sprendimu Nr. T2-36 „Dėl piniginės socialinės paramos teikimo nepasiturintiems Kretingos rajono savivaldybės gyventojams tvarkos aprašo patvirtinimo“:
1.1. pakeisti 59.3 punktą ir jį išdėstyti taip:
„59.3. Asmeniui, ne mažiau kaip 6 mėnesius išbuvusiam Lietuvos Respublikos laisvės atėmimo, kardomojo kalinimo vietoje, kai kreipiamasi ne vėliau kaip per du mėnesius nuo išleidimo dienos, skiriama 2 BSI dydžių pašalpa Socialinės paramos skyriaus vedėjo sprendimu per 24 valandas. Jeigu vienkartinės pašalpos mokėjimo diena sutampa su nedarbo diena (šeštadieniu, sekmadieniu ar švenčių diena), ši pašalpa mokama pirmąją darbo dieną, einančią po nedarbo dienos (šeštadienio, sekmadienio ar švenčių dienos).“;
1.2. pakeisti 60.1 punktą ir jį išdėstyti taip:
„60.1. nukentėjus nuo gaisro ar stichinės nelaimės, tuo atveju, kai turtas nebuvo draustas ir / ar nukentėjusysis (-ieji) negavo draudimo išmokos ir neturi kito gyvenamojo būsto, kai vidutinės pajamos vienam iš bendrai gyvenančių asmenų neviršija 2,5 VRP dydžių, vieno gyvenančio asmens – 3 VRP dydžio;
60.1.1. sudegė visas gyvenamasis namas ir jame buvę daiktai – iki 60 BSI;
60.1.2. sudegė didžioji gyvenamojo namo dalis ir jame buvę daiktai – iki 40 BSI;
60.1.3. sudegė gyvenamojo pastato stogas – iki 20 BSI;
60.1.4. sudegė ūkinis pastatas ir jame buvę daiktai ar / ir gyvuliai – iki 20 BSI;
60.1.5. sudegė ūkinio pastato stogas – iki 10 BSI;
60.1.6. stichinės nelaimės žala gyvenamajam namui – iki 20 BSI;
60.1.7. stichinės nelaimės žala ūkiniams pastatams – iki 10 BSI.“;
1.3. pakeisti 60.2.1 papunktį ir jį išdėstyti taip:
„60.2.1. dėl ligų, kurios įtrauktos į sveikatos apsaugos ministro įsakymu patvirtintą sunkių ligų sąrašą, gydymo – iki 10 BSI dydžių, kai vidutinės pajamos vienam iš bendrai gyvenančių asmenų neviršija 2,5 VRP dydžių, vieno gyvenančio asmens – 3 VRP dydžių;“;
1.4. papildyti 60.2.1.1 papunkčiu:
„60.2.1.1 ūmių onkologinių susirgimų (I, II stadija) atvejais, kai kreipiasi pirmą kartą ir yra taikomas aktyvus gydymas – iki 4 BSI dydžių, kai vidutinės pajamos vienam iš bendrai gyvenančių asmenų neviršija 2,5 VRP dydžių, vieno gyvenančio asmens – 3 VRP dydžių;“;
1.5. pakeisti 60.12 punktą ir jį išdėstyti taip:
„60.12. kitais nenumatytais atvejais, esant sunkiai materialinei padėčiai – iki 4 BSI dydžių, jei bendrai gyvenančių asmenų pajamos neviršija 2 VRP dydžio vienam asmeniui per mėnesį, vieno gyvenančio asmens pajamos neviršija 2,5 VRP dydžio per mėnesį;“;
1.6. papildyti 60.13 punktu:
„60.13. kreipiantis dėl tikslinės pašalpos gydymosi išlaidoms kompensuoti atveju, būtina pateikti išrašą iš asmens medicininių dokumentų (forma Nr. 027/a) su nurodytais ligos kodais ar diagnoze, nurodant, kad sveikatos būklė atitinka sveikatos apsaugos ministro įsakymu patvirtintą sunkių ligų sąrašą. Dokumentai turi būti išduoti per 6 mėnesius iki prašymo skirti tikslinę pašalpą pateikimo dienos.“.
2. Teisės aktą skelbti Teisės aktų registre.

Savivaldybės meras					Antanas Kalnius

